ספאם

ספאם הוא במובנו הרחב כל פעולה במערכות תקשורת אלקטרוניות, אשר מטרתה שיווק אגרסיבי, השואף לחשוף מוצר או שירות למספר אנשים רב ככל האפשר, תוך כדי התעלמות מטובתם, מרגשותיהם, ומרצונותיהם של הנמענים.

שיטות

הצורה המוכרת והנפוצה ביותר להפצת ספאם היא דואר זבל אלקטרוני, אולם קיימות שיטות רבות נוספות להפצת ספאם ובהן ספאם במנועי חיפוש, ספאם בתכנת מסרים מידיים כמו ICQ או מסנג'ר (התופעה נקראת SPIM), בצ'אטים, בפורומים ובתגוביות (טוקבקים). רשת האינטרנט היא הזירה המרכזית לשליחת ספאם מכיוון ששליחת ההודעות היא חינמית. הספאם איננו מוגבל למחשב האישי ולאינטרנט, ניתן גם לשלוח הודעות ספאם בטלפונים ניידים באמצעות הודעות SMS ו-MMS, באמצעות שליחת פקסים והודעות טלמרקטינג קוליות בטלפונים רגילים, אבל שיטות אלו פחות נפוצות, בעיקר מכיוון שכרוכה בהן עלות כספית נוספת לכל הודעה.
מתקפת הספאם הראשונה בוצעה ב-1994, על ידי שני עורכי דין ששלחו פרסומת באימייל לסיוע בהשגת גרין קארד. המדענים שהיו קשורים לאינטרנט שלחו להם כמויות גדולות של אימיילים נזעמים וכעוסים, והפילו להם ללא כוונה את השרת, במה שהיה למתקפת מניעת השירות הראשונה. כיום מכיוון שספאמרים נתונים למעקב ומאוימים באמצעות חקיקה והליכים משפטיים ופליליים, הם מנסים שיטות מתוחכמות לשליחת ספאמים, ביניהם ניתן לציין פריצה לשרתי אינטרנט ושליחת אימיילים מהם תוך התחזות לבעלי האתר, ואת מתקפת הבוטנט שבה משתלטים על מחשבי קצה באמצעות תכנת סוס טרויאני.
דו"ח של סיסקו מערכות דירג את עשר המדינות המובילות בעולם בכמות הספאם בדוא"ל בשנת 2009 (בטריליון לשנה): ברזיל: 7.7; ארצות הברית: 6.6; הודו: 3.6; קוריאה הדרומית: 3.1;טורקיה: 2.6; וייטנאם: 2.5; סין: 2.4; פולין: 2.4; רוסיה: 2.3; ארגנטינה: 1.5.

נזקים

הספאם גורם לנזקים הן למשתמש הקצה והן לספק שירותי אינטרנט. את המשתמשים הוא מאלץ לקרוא או להתייחס לתוכן פרסומי על חשבון זמנם מבלי שהם בחרו בכך. הוא גורם לטורח ובזבוז זמן שמוקדש לסינון דואר הזבל, אבדן דברי דואר בשל סינון שגוי, חשיפה לתכנים מפוקפקים, ואף עלול לגרום להקטנת השימוש במערכות אלקטרוניות, כדי להימנע מהטרדה שכרוכה בהם. הנזק אצל ספקי האינטרנט גדול עוד יותר, מכיוון שהם צריכים להגדיל את כוח המחשוב ואת נפח החיבור בשל ריבוי הודעות הספאם (על פי הערכות מעל ל-70 אחוז מהדוא"לים הנשלחים בעולם הם ספאם). גם בתחומים אחרים של ספאם ישנו נזק למקבלו. בהודעות פקס הספאמר גורם לבזבוז של נייר ודיו אצל מקבלו. בספאם שנוסף בתגוביות האתר נעשה מזובל בתכנים לא רלוונטיים, ומנהל האתר צריך להקדיש זמן כדי לסנן או למחוק את הספאם.

המאבק

במדינות רבות בעולם מנסים להלחם בספאמרים באמצעים שונים כמו חקיקה, אכיפה, תיקנון, פיתוח אמצעים טכנולוגיים, פיתוח תוכנות לזיהוי וסינון אוטומטי של ספאמים, ניהול רשימות של ספאמרים ועוד.
במדינות רבות שליחת הודעת ספאם מהווה עבירה פלילית. בחקיקה ברחבי העולם ישנם הבדלים בהגדרת ספאם ובחומרת הענישה כלפיה שולחיהם. על פי החוק בישראל, רק דואר מסחרי במערכות תקשורת אלקטרוניות, שמעודד רכישה של מוצר או שירות או הוצאת כספים אחרת, מבלי שניתנה הסכמה לכך יוגדר כספאם. מסר שמטרתו טובה, כמו תרומה חברתית, או שאין לו מטרה מסחרית, כמו ידיעון שמטרתו העברת חומר מקצועי או פוליטי לא יוגדר כספאם. בישראל החוק גם מטיל קנס של 1,000 שקלים לכל הודעת ספאם ללא הוכחת נזק. בארצות הברית לעומת זאת החוק מחמיר יותר, ואוסר לשלוח כל דואר אלקטרוני ממקור אנונימי שנשלח בהיקף גדול, אף מסרים פוליטיים או דתיים.

מקור המונח Spam

במקור, "ספאם" הוא שמו המסחרי של הלוף (בשר קצוץ משומר) הוותיק של חברת Hormel Foods. השם הוא הלחם בסיסים של Spiced Ham (בשר מתובל), ונעשה בו שימוש בקמפיין השיווקי של החברה מאז 1937. כתוצאה מהקמפיין, הפך המונח שם נרדף לבשר משומר שאינו טעים, מזין ומגרה.
השימוש במילה "ספאם" בהקשר של פרסום בדואר האלקטרוני קיים מתחילת שנות ה-90 של המאה ה-20. הכינוי מבוסס על שיר שהופיע בסדרת הטלוויזיה הבריטית הקרקס המעופף של מונטי פייתון, מתוך מערכון שהקדישה החבורה לספאם. במהלכו קבוצת ויקינגים שרה במקהלה "ספאם ספאם ספאם", בקצב גובר שמשתיק את כל הקולות מסביב. דבר זה דומה להתנהגות של דואר הזבל, שכמו במערכון מחריש כל תקשורת אחרת באינטרנט על ידי כך שהוא מציף את תיבות הדואר.
הסבר נוסף גורס שהכינוי נטבע על ידי קבוצת מעבדת המחשבים של אוניברסיטת דרום קליפורניה, משום שיש לו מאפיינים משותפים עם המאכל: איש לא רוצה או מבקש אותו; מעדיפים מאכלים אחרים על פניו כשם שמעדיפים לקרוא מכתבים אחרים על פני הודעות זבל; לעיתים רחוקות הוא באמת טעים, כשם שנדיר שדואר זבל הוא באמת מועיל.
באנגלית נכתב המונח "ספאם" באותיות קטנות ("spam") כאשר הוא מתייחס לדואר זבל, מתוך כוונה שלא להתבלבל עם הבשר המשומר שמיוצר על ידי Hormel Foods, שנכתב באותיות גדולות ("SPAM").